O‘zbekiston—Afg‘oniston chegarasida otishma sodir bo‘lgani haqida tarqalgan xabarlar rad etildi

O‘zbekiston Tashqi ishlar vazirligi Afg‘oniston bilan chegarada otishma sodir bo‘lgani va buning oqibatida harbiy xizmatchilar halok bo‘lgani to‘g‘risidagi xabarlarni rad etdi.

Ma’lum qilinishicha, ayrim ijtimoiy tarmoqlarda Afg‘oniston manbalariga tayanib, go‘yoki 2022-yil 4-mayga o‘tar kechasi O‘zbekiston—Afg‘oniston chegarasida otishma sodir bo‘lgani, uning oqibatida O‘zbekiston Davlat xavfsizlik xizmati Chegara qo‘shinlari harbiy xizmatchilari halok bo‘lgani haqida xabarlar tarqalmoqda.
“Shuni ma’lum qilamizki, tarqatilgan xabarlar umuman haqiqatga to‘g‘ri kelmaydi. Chegarada vaziyat osoyishtaligicha qolmoqda, janubiy sarhadlarni qo‘riqlash odatdagi tartibda olib borilmoqda. Afg‘oniston muvaqqat hukumati rasmiy vakili Zabihulla Mujohid ham turli internet nashrlarida paydo bo‘lgan maqolalarni yolg‘on va asossiz deb atadi”, — deyiladi bayonotda.
Tashqi ishlar vazirligi ommaviy axborot vositalaridan jurnalist etikasiga qat’iy rioya qilishga, o‘z manbalarida noto‘g‘ri va tekshirilmagan ma’lumotlarni joylashtirishdan saqlanishga chaqiradi.
Avvalroq Mudofaa vazirligi O‘zbekiston harbiy dronlari Afg‘oniston havo hududini buzib o‘tgani haqidagi xabarlarni rad etgandi.
 “O‘zbekiston chegarani noqonuniy kesib o‘tgan harbiy samolyot va vertolyotlarni Afg‘onistonga qaytarmaydi” — Ismatulla Irgashev